text: Høsten for alvor i fare
  28 august 2011 kl. 12.23
  Milliardtab lurer i landbruget fordi regnen bare bliver ved med at vælte ned over markerne med afgrøder, der for længst skulle have været høstet.
  Flere landmænd i landsdelen har bestilt larvefødder til deres mejetærskere og havde håbet på at komme videre med høsten i denne weekend. Men sådan bliver det ikke. Ikke engang larvefødder kan manøvrere på de våde marker.
  Mange landmænd mangler stadig at høste mere end halvdelen af deres afgrøder og det er sandsynligt, at mange tusinde hektar hvede må stå og rådne på markerne.
  Hvis det sker vil det løbe op i uoverskuelige tab for landmændene.
  